पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. प्रतिस्पर्धा के इस दौर में एक दूसरे से आगे निकलने की होड़, परीक्षा में अच्छे नंबर लाने का दबाव बच्चों पर हावी हो रहा है। ऐसे में हर साल कई नौनिहाल आत्मघाती कदम उठाने से गुरेज नहीं कर रहे हैं। ऐसे ही दो मामले शनिवार को देखने को मिला। जिनमें दो बच्चों ने परीक्षा में असफल होने की वजह से जान दे दी।
12वीं में फेल होने पर फांसी लगाई
बारहवीं कक्षा में फेल होने पर टाउन नंबर एक में रहने वाले छात्र करण ने शुक्रवार को फांसी लगाकर आत्महत्या कर ली। शनिवार को कोतवाली थाना पुलिस ने शव का पोस्टमार्टम करा परिजनों को सौंप दिया। थाना प्रभारी अशोक कुमार के अनुसार हाल ही बच्चे ने 12वीं की परीक्षा दी थी। इसमें वह फेल हो गया। इससे वह इतना आहत हुआ कि उसने फांसी लगाकर जान दे दी। पिछले साल भी तीन बच्चों ने ऐसे ही अपनी जान गंवाई थी।
10वीं में फेल होने पर दी जान
10वीं कक्षा में फेल होने के गम में एक छात्र ने ओम एंकलेव पार्ट दो अगवानपुर में फांसी लगाकर आत्महत्या कर ली। शव का शनिवार को पोस्टमार्टम करा परिजनों को सौंप दिया गया। नवीन नगर पुलिस चौकी के एएसआई ब्रहम सिंह ने बताया कि मूलरूप से बिहार का रहने वाला राजेंद्र ओम एंकलेव पार्ट दो अगवानपुर में बड़े भाई के साथ रहता था। राजेंद्र दिल्ली में स्थित एक एक्सपोर्ट कंपनी में ड्यूटी करता है। राजेंद्र का परिवार बिहार में रहता है।
स्कूल की छुट्टियां होने के कारण इसका 17 साल का बेटा त्रिभुवन फिलहाल राजेंद्र के पास आया हुआ था। त्रिभुवन ने हाल ही में 10वीं की परीक्षा दी थी। शनिवार को बिहार से त्रिभुवन के छोटे भाई ने फोन कर बताया कि रिजल्ट आ गया है। त्रिभुवन फेल है।
इसे सुनते ही त्रिभुवन परेशान हो गया। शनिवार सुबह इसने घर की छत के बीच में लगी ग्रिल से फंदा डालकर आत्महत्या कर ली। कुछ देर बाद जब राजेंद्र का बड़ा भाई घर आया तो उसने त्रिभुवन को फांसी के फंदे पर लटके हुए देखा।
अभिभावक रखें ध्यान : मनोचिकित्सक अजय भार्गव ने कहा कि इस तरह के मामले बढ़ रहे हैं। बच्चों पर परीक्षा में अव्वल आने का इतना दबाव होता है कि वह डिप्रेशन में रहते हैं। ऐसे में अभिभावकों को अपनी जिम्मेदारी समझनी चाहिए।सबसे पहले बच्चों के डिप्रेशन को लेकर जागरूक होना होगा। उसे यकीन दिलाना होगा कि हर स्थिति में आप उसके साथ हैं।
उसका ध्यान कंस्ट्रक्टिव चीजों की ओर करने की कोशिश करनी चाहिए। एक्सरसाइज, मेडिटेशन पर जोर देना चाहिए। मुखातिब होने पर उसकी कमियां निकालने से परहेज करें। उसे मनपसंद काम करने को प्रेरित करना चाहिए साथ ही उसे ध्यान से सुनना चाहिए। अगर इस दौरान अभिभावक लापरवाही बरतते हैं तो बच्चों के लिए यह खतरनाक है।
तो ऐसा न करें आप
अगर बच्चा फेल हो गया है तो उसे डांटे या धमकाए नहीं। उसे भरोसा दिलाएं कि वे उनके साथ हैं। उन्हें आगे बढ़ने का हौंसला दें। उसकी हिम्मत बढ़ाए। ताकि वह हताश न हो। डॉ. भार्गव ने कहा कि कभी भी डिप्रेशन से जूझ रहे बच्चे से दूर भागने की कोशिश ना करें। इससे उसे एहसास होने लगेगा कि उसमें कोई बड़ी खामी है। जिसकी वजह से लोग उससे बचते हैं। उसके व्यवहार के बारे में व्यंग करने से बचें। आपकी मजाक उसके लिए खतरनाक हो सकती है। उसे उसकी खूबियों के बारे में बताएं। उसे यकीन दिलाएं कि कई ऐसे काम हैं, जो वह बहुत अच्छे तरीके से कर सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn